-----------------------------------------------------------------------
  2. ปัจจัยความเสี่ยง

  -----------------------------------------------------------------------

จากลักษณะธุรกิจของ บริษัท เพรซิเดนท์ เบเกอรี่ จำกัด (มหาชน) ปัจจัยความเสี่ยงที่อาจเกิดขึ้น
และผลกระทบที่อาจจะมีต่อการดำเนินงานในอนาคต มีดังนี้

2.1 ความเสี่ยงในการพึ่งพาลูกค้า

บริษัทจำหน่ายสินค้าให้กับบริษัท ซี.พี. ออลล์ จำกัด (มหาชน) ซึ่งประกอบธุรกิจร้านค้าสะดวกซื้อ
โดยบริษัทถือว่าบริษัท ซี.พี. ออลล์ จำกัด (มหาชน)
เป็นช่องทางการจำหน่ายช่องทางหนึ่งของบริษัท ซึ่งในช่วงปี 2553
ยอดจำหน่ายให้แก่ลูกค้าดังกล่าวคิดเป็นประมาณร้อยละสามสิบกว่าของรายได้จากการขาย
โดยหากบริษัทสูญเสียลูกค้ารายนี้ จะส่งผลต่อรายได้ในส่วนดังกล่าวของบริษัทได้

อย่างไรก็ตาม
เนื่องจากผลิตภัณฑ์ของบริษัทมีคุณภาพสูงและได้มาตรฐานเป็นที่ยอมรับของผู้บริโภคอย่างกว้างขวาง
ทำให้ผลิตภัณฑ์ของบริษัทเป็นสินค้าที่ทำรายได้ให้กับร้านค้าในระดับที่สูงเมื่อเทียบกับสินค้าขนมปังและเบเกอรี่ของคู่แข่ง
โดยหากพิจารณาจากร้านค้าสะดวกซื้อของบริษัท ซี.พี. ออลล์ จำกัด (มหาชน)
จะพบว่ามีการวางจำหน่ายผลิตภัณฑ์
ขนมปังและเบเกอรี่ที่ผลิตโดยบริษัทเป็นจำนวนมาก จึงนับได้ว่าทั้งบริษัทและบริษัท ซี.พี. ออลล์
จำกัด (มหาชน) ได้รับผลประโยชน์ทั้ง 2 ฝ่าย

2.2 ความเสี่ยงเกี่ยวกับราคาวัตถุดิบ

สำหรับวัตถุดิบหลัก ได้แก่ แป้งสาลี และไขมัน รวมถึงวัตถุดิบอื่นๆ ในปี 2553 ได้รับผลกระทบดังนี้

- แป้งสาลี ความเคลื่อนไหวราคาข้าวสาลีในตลาดโลกรวมค่าขนส่ง
ราคาขายรายเดือนมีการเคลื่อนไหวอยู่ในช่วงประมาณ 288.41-489.91 เหรียญสหรัฐ/ตัน
โดยราคาเฉลี่ย/เดือน สูงสุดในปี 2553 อยู่ที่เดือนธันวาคม และราคาเฉลี่ย/เดือนต่ำสุด
อยู่ที่เดือนมิถุนายน ส่งผลให้ในช่วงปลายปี 2553
ราคาซื้อแป้งสาลีขยับตัวสูงขึ้นและมีแนวโน้มสูงขึ้นเรื่อยๆ ในต้นปี 2554 แต่อย่างไรก็ดี การที่บริษัท
มีปริมาณการซื้อแป้งสาลีจำนวนมากและมีผู้ขายในประเทศหลายราย
ทำให้บริษัทมีอำนาจการต่อรองสูงในเรื่องของผลกระทบด้านราคาจึงสามารถเจรจาต่อรองกับผู้ขายได้ดีกว่าบริษัทอื่นๆ
ในอุตสาหกรรมประเภท เดียวกัน

- กลุ่มไขมัน ได้แก่ น้ำมันปาล์ม มาการีน เนย และชอร์ตเทนนิ่ง
เนื่องจากเกิดภัยธรรมชาติที่ครอบคลุมไปยังแหล่งพื้นที่ที่มีการปลูกปาล์ม ส่งผลให้ในช่วงปลายปี 2553
เกิดการขาดแคลนวัตถุดิบ (น้ำมันปาล์ม) ซึ่งใช้ในการผลิตสินค้ากลุ่มไขมันดังกล่าว
ทำให้ราคาวัตถุดิบกลุ่มไขมันในช่วงปลายปี 2553 ปรับตัวสูงขึ้น แต่อย่างไรก็ดี
การที่บริษัทมีการสั่งซื้อไว้ล่วงหน้า จึงส่งผลให้ทางบริษัทไม่ได้รับผลกระทบมากนัก

  - สำหรับวัตถุดิบอื่น ได้แก่ พืชผลทางการเกษตร ในปี 2553
  ได้รับความเสี่ยงและผลกระทบมากจากเหตุการณ์

ธรรมชาติ เช่น หัวเผือกได้รับความเสียหายจากน้ำท่วม ผลผลิตขาดแคลน และราคาปรับตัวสูงขึ้น,
ไข่ไก่ ในปี 2553 มีปริมาณไข่ไก่ลดลง เนื่องจากปัญหาสภาพอากาศที่ร้อน
ไก่เกิดสภาวะความเครียด จึงออกไข่น้อยกว่าที่ควรจะได้ ทำให้ราคาปรับตัวสูงขึ้น

  อย่างไรก็ตาม บริษัทยังคงยึดถือนโยบายด้านการจัดซื้อ
  เพื่อให้เกิดประสิทธิภาพในการจัดซื้อสูงสุดดังนี้

  (1) ในการซื้อทั้งวัตถุดิบและบรรจุภัณฑ์ของบริษัท จะต้องมีผู้ขายหลายราย เพื่อให้เกิดการแข่งขัน
  ทั้งในด้านคุณภาพ ราคา และการบริการ
  จึงทำให้บริษัทสามารถซื้อวัตถุดิบและบรรจุภัณฑ์ได้ในเงื่อนไขที่ดีที่สุด

  (2)
  การปรับปรุงกระบวนการผลิตและสูตรการผลิตเพื่อให้สามารถบริหารต้นทุนได้อย่างมีประสิทธิภาพมากขึ้น

2.3 ความเสี่ยงเกี่ยวกับลักษณะของผลิตภัณฑ์ซึ่งส่วนใหญ่เป็นผลิตภัณฑ์สด

เนื่องจากขนมปังและเบเกอรี่ของบริษัทส่วนใหญ่เป็นผลิตภัณฑ์สด มีอายุในการบริโภคสั้นตั้งแต่ 3-7
วันนับแต่วันผลิต
ทำให้บริษัทมีความเสี่ยงหากมีผลิตภัณฑ์สดคืนจากร้านค้าในปริมาณมากเนื่องจากจำหน่ายไม่หมด
ซึ่งจะกระทบต่อผลการดำเนินงานของบริษัทได้ อย่างไรก็ตาม
จากการที่บริษัทให้ความสำคัญในการฝึกอบรมพนักงานขาย
และมีการนำระบบคอมพิวเตอร์แบบมือถือมาใช้ในระบบการจัดจำหน่ายและกระจายผลิตภัณฑ์สู่ร้านค้าต่างๆ
ทำให้พนักงานขายของบริษัทสามารถสรุปยอดขาย
และควบคุมปริมาณการจัดส่งผลิตภัณฑ์ได้ตรงตามความต้องการของร้านค้าและผู้บริโภคมากที่สุด ทั้งนี้
บริษัทจะรับผลิตภัณฑ์ที่จำหน่ายไม่หมดจากร้านค้าคืนทั้งหมดเมื่อนำผลิตภัณฑ์ใหม่ไปส่ง อย่างไรก็ตาม
บริษัทได้กำหนดเป้าหมายให้พนักงานขายประเมินยอดขายให้ได้อย่างแม่นยำ
และกำหนดให้มีผลิตภัณฑ์ที่จำหน่ายไม่หมดซึ่งบริษัทต้องรับคืนในสัดส่วนไม่เกินกว่าร้อยละ 10
ของจำนวนผลิตภัณฑ์ที่จัดส่ง
โดยมีการกำหนดผลตอบแทนของพนักงานขายอ้างอิงกับยอดจำหน่ายและปริมาณผลิตภัณฑ์คืนเพื่อเป็นแรงจูงใจให้แก่พนักงานขาย
บริษัทได้มีการพัฒนาระบบคอมพิวเตอร์ โดยนำระบบ Pre-sale
มาใช้ในการคาดถึงความต้องการสินค้าของลูกค้าได้แม่นยำยิ่งขึ้น
ทำให้ปริมาณผลิตภัณฑ์คืนจากร้านค้าลดลง เมื่อเปรียบเทียบกับก่อนการนำระบบ Pre-sale มาใช้
และมีการพัฒนาระบบดังกล่าว ให้มีประสิทธิภาพมากขึ้น

4.  ความเสี่ยงจากการมีกลุ่มผู้ถือหุ้นรายใหญ่

บริษัทมีกลุ่มผู้ถือหุ้นรายใหญ่คือ บริษัทในกลุ่มบริษัท เพรซิเดนท์โฮลดิ้ง จำกัด (ประกอบด้วย
บริษัทเพรซิเดนท์ไรซ์ โปรดักส์ จำกัด (มหาชน) และ บริษัท เพรซิเดนท์ โฮลดิ้ง จำกัด )
ถือหุ้นในบริษัทคิดเป็นร้อยละ 56.27 (ณ วันปิดสมุดทะเบียน วันที่ 9 กันยายน 2553)
ของจำนวนหุ้นที่จำหน่ายได้แล้วทั้งหมดของบริษัท จึงทำให้บริษัทในกลุ่มบริษัท เพรซิเดนท์โฮลดิ้ง
จำกัด สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้